SET ปิดเช้าบวก 7 จุด รับแรงซื้อกลุ่มอิเล็กฯ-แบงก์หนุน โบรกฯมองบ่าย “ผันผวน” รอปัจจัยใหม่
SET ปิดเช้าบวก 7 จุด รับแรงซื้อกลุ่มอิเล็กฯ-แบงก์หนุน รอปัจจัยบวกใหม่เข้ามาเพิ่มเติม ส่วนแนวโน้มช่วงบ่ายคาดตลาดยังผันผวน ให้แนวรับ 1,605 จุด แนวต้าน 1,620 จุด บวก/ลบ 5-7 จุด
2 พ.ย. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้มีแรงขายทำกำไรสลับออกมากดดัน เนื่องจากยังไม่มีปัจจัยบวกใหม่ ขณะที่เข้าสู่ช่วงประกาศผลประกอบการของบริษัทจดทะเบียนเพิ่มมากขึ้นไปจนถึงสัปดาห์หน้า ซึ่งส่วนใหญ่ได้รับผลกระทบจากการระบาดโควิด-19 ในไตรมาส 3/2564 แม้ว่าไตรมาส 4/2564 เชื่อว่าสถานการณ์จะดีขึ้น ทำให้ตลาดหุ้นเช้านี้ไม่ไปไหนและซึมลง แต่ช่วงท้ายชั่วโมงเทรดของภาคเช้ามีแรงซื้อกลุ่มอิเล็กทรอนิกส์และกลุ่มแบงก์เข้ามาหนุนดัชนี
โดยนักวิเคราะห์ ระบุว่า ในช่วงระยะสั้นตลาดหุ้นไทยคงยังจะไม่มีปัจจัยบวกเข้ามาเพิ่มเติม ทำให้นักลงทุนหันไปลงทุนตลาดอื่น และตลาดคริปโทฯ ซึ่งแนวโน้มการลงทุนในช่วงบ่ายนี้คาดว่าตลาดยังผันผวน
ทั้งนี้ให้แนวรับไว้ที่ 1,605 จุด แนวต้านที่ 1,620 จุด บวก/ลบ 5-7 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB มูลค่าการซื้อขาย 3,511.88 ล้านบาท ปิดที่ 129.00 บาท เพิ่มขึ้น 4.00 บาท
KBANK มูลค่าการซื้อขาย 1,927.21 ล้านบาท ปิดที่ 142.50 บาท เพิ่มขึ้น 1.50 บาท
KCE มูลค่าการซื้อขาย 1,881.38 ล้านบาท ปิดที่ 89.00 บาท เพิ่มขึ้น 0.75 บาท
BANPU มูลค่าการซื้อขาย 1,604.67 ล้านบาท ปิดที่ 11.20 บาท เพิ่มขึ้น 0.20 บาท
SCC มูลค่าการซื้อขาย 1,124.63 ล้านบาท ปิดที่ 393.00 บาท ลดลง 1.00 บาท
 